सरैं-फरैं करदा गालढ़ चूहा रेला कोल पुज्जा ते टपाकी मारिऐ रेला पर सुआर होई गेआ। संजरदा संजरदा ओ पैंटरी दे डब्बे दी इक गुट्‌ठा बेहई साह फंडन लगा। ओहदी अक्खरीं च आई जाई पंचवटी घूमा करदी ही, रूक्खैं दे झुरमुटे च गालढ़ चूही कन्नै ओ बैर खा करदा हा जे शकारिएं अपना दाऽ मारेआ। ओ ते मसां-मसां बचेआ पर गालढ़ चूही उंदे शकंजै च आई गेई, शकारी उस्सी लेई गे। पंचवटी च कनेहा चंदरा साल चढ़ेआ, इस बरै गालढ़ चूहैं ते नौलैं पिच्छैं शकारिए हत्थ धोइए पेई गे, उनैं तुप्पी तुप्पी गालढ़ चुहे ते नौल फगड़े ते फैक्ट्रिएं आले शैहर लेई गे। रेला पर चढ़े दे उस्सी दौं रोज बीती गेदे हे, ओ रेल कुत्थैं जा करदी ही, उस्सी किछ उग्ग सुग्ग नेईं ही, ओ थत्थो-बत्थो होए दा बिनां सोचे समझे, नसदा भजदा खड़ोती दी रेला च बड़ी गेआ ते रेल छक-छक करदी सीटिआं बजांदी चली पेई। रेल टीशना पर जेल्लै रेल खड़ोती ते किरन मकिरनिआ इक इक सुआर उल्ली होआ तां रेला गी खाल्ली दिक्खिऐ उस बी पैंटरी दा डब्बा छोड़ेआ ते शाल मारिऐ थल्लै उतरी होआ। उसलै त्रकालां पेदियां हियां ते जम्मू शैहरा च लाटूं जगी पेदे हे, केई रंगैं दे लाटुएं दा झलमलाहट तबी दे पानिआ च डोलके खाई जारदा हा। न्हेरै च उस पंद्रां-बीह छड़प्पे मारे ते रेल पटरिआं त्रपदा-त्रपदा बांद-बाछड़ च आई गेआ। झूड़ैं दे ओल्है बेहई ओ बिंद रमांन करन लगा। ओ अपना घर छोड़ी किन्नी दूर परदेसैं आई पुज्जा हा, ओ सोचैं च पेदा हा, ए थां कनेही ऐ, इत्थैं ते शकारी नेईं आई जाङन, इत्थैं कोई संगी-साथी लब्भग जां नेईं, इत्थैं खान गी केह केह थ्होग, केह केह नेईं।